Pranešimas žiniasklaidai

LR Seimo narė Rima Baškienė: **„Būkim tikslūs ir garbingi Seime svarstydami nacionalines vertybes“**

2014-11-13

„Būkim tikslūs ir garbingi Seime svarstydami nacionalines vertybes“, – tokiais žodžiais į Seimo narius kreipiasi Kultūros fondo prezidiumo pirmininkas, kultūros paveldo ekspertas, Gen. J. Žemaičio Lietuvos karo akademijos vyr. mokslo darbuotojas, doc. dr. Romas Batūra, teigdamas, kad artėjant Lietuvos valstybės atkūrimo 100-mečiui (1918–2018 m.), privaloma baigti 1236 m. Šiaulių (Saulės) pergalės memorialo statybą (prie Mūšos, Jauniūnuose, Joniškio r.).

Doc. dr. R. Batūra primena, kad 1992 m. Šiaulių ir Lietuvos kultūros fondo iniciatyva valstybei remiant buvo pradėti statybos darbai, įgyvendinant architektūrinio-meninio-istorinio ansamblio projektą (autoriai: architektas A. Černiauskas, skulptorius G. Lukošaitis). „Milžinkapio“ kalvoje numatyta ekspozicinė salė, kurios sienos jau išbetonuotos. Viso atlikta darbų už daugiau nei 2 mln. Lt.

Mūsų protėvių pergalė Saulės mūšyje sustiprino senosios Lietuvos valstybės pagrindus, buvo likviduotas vokiečių Kalavijuočių ordinas. Mūšis pripažintas pasaulinės reikšmės įvykiu. Tai pirmoji tokia ryški pergalė nacionalinės ir tarptautinės reikšmės Lietuvos 250 m. (1185–1435 m.) kare prieš agresyviuosius Kryžiuočių ordiną ir Aukso Ordą. Tai mūsų tautos istorinės stiprybės paveldas.

Pasak Kultūros fondo prezidiumo pirmininko, per absurdišką neatsakingumą Saulės mūšio vietos įamžinimo finansavimas ir statybos darbai, kurie buvo planuoti baigti 2014 m., prieš kelis metus buvo nutraukti. Spaudoje informuojama, kad Seimo Biudžeto ir finansų komiteto pirmininko B. Bradausko nuomone, „lėšos Saulės mūšiui įamžinti ar kitoms panašioms reikmėms nėra pirma būtinybė. Pirmiausia reikia žiūrėti į pradėtus statyti objektus ir juos baigti.“ („Lietuvos žinios“, 2014-11-04). R. Batūra pabrėžia: „Bet gi finansavimas šiam objektui juk ir prašomas baigiamiesiems darbams. Būtų nedovanotina ir neatsakinga, jei Seimas ir vėl blokuotų vienos garbingiausių Lietuvos istorijoje pergalės įamžinimo vietos užbaigimą.“

Dr. R.Batūros teigimu, LR Kultūros ministerija, neatsižvelgdama į iškilių Lietuvos kultūros žmonių forumus, jų tarpe ir paskutiniojo, vykusio LR Seime 2013 m. spalį, kur buvo sukurta Seimui ir Vyriausybei adresuota rezoliucija, į jau panaudotas lėšas, nesiekia užbaigti darbų, abejodama: ar tas objektas bus tikrai lankomas; ar nebus papildoma našta ir išlaidos biudžetui prižiūrint objektą; prie trukdžių priskiriamas ir vietinės reikšmės kelias iki objekto ir t. t. („Respublika“, 2014-11-07–2014-11-13). „Negi nesuprantama, kad Saulės mūšio įamžinimo vieta savo istorine reikšme ir menine išraiška bus unikalus tarptautiniame Šiaurės-Vakarų Europos plote, didingai reprezentuos Lietuvą ir amžiną tautų laisvės siekį? Ši vieta ugdys mūsų visuomenę, pergalės atminimas stiprins broliškus lietuvių ir latvių ryšius, baltų vienybės tradiciją“, – teigia Kultūros fondo prezidiumo pirmininkas R. Batūra.

„Šio objekto užbaigimui priešpastatyti vietinės rajoninės reikšmės objektus ir tuo trukdyti baigiamuosius darbus neturime moralinės teisės. Valstybiniame kultūros paveldo registre esančio objekto sutvarkymas ir pristatymas yra visų mūsų rūpestis, tačiau už paveldą atsakinga ne tiek visuomenė, kiek Vyriausybė, Seimas. Tvirtai tikiu, kad kultūros ir mokslo visuomenės nuomonė bus išgirsta ir reikšmingas memorialas bus užbaigtas“, – teigia doc. dr. R. Batūra.

*Daugiau informacijos:*

*Kultūros fondo prezidiumo pirmininkas,*

*kultūros paveldo ekspertas,*

*Gen. J. Žemaičio Lietuvos karo akademijos vyr. mokslo darbuotojas,*

*doc. dr. Romas Batūra*

*Tel. 8671 49613*